กรมสุขภาพจิต ขานรับนโยบายคณะกรรมการสุขภาพจิตแห่งชาติ ชูลำพูนโมเดล ยุทธศาสตร์ 4 เสาเราไม่ทิ้งกัน
นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข กล่าวในการลงพื้นที่จังหวัดลำพูน เพื่อตรวจเยี่ยมผลการสนับสนุนคณะอนุกรรมการการประสานงานเพื่อการบังคับใช้กฎหมายว่าด้วยสุขภาพจิตระดับจังหวัดตามมติที่ประชุมคณะกรรมการสุขภาพจิตแห่งชาติครั้งที่ 1/2565 ว่าจากสถานการณ์โควิดในปัจจุบันส่งผลกระทบต่อคนไทยอย่างมาก การขับเคลื่อนเพื่อป้องกันการฆ่าตัวตายจึงเป็นความเรื่องสำคัญที่ต้องให้ความช่วยเหลือประชาชน ปัจจุบันประชากรทั่วโลกได้เห็นความสำคัญของปัญหาทางสุขภาพจิต โดยผลกระทบที่สำคัญคือ การฆ่าตัวตาย จนเป็นสาเหตุทำให้เกิดการสูญเสียชีวิตของประชากรทั่วโลกก่อนวัยอันควร ประเทศไทยมีผู้ป่วยจากการซึมเศร้าเกือบ 2 ล้านคน ในจำนวนนี้มีบางคนรู้สึกถึงอาการป่วยของตัวเอง เริ่มกล้าเปิดเผยตัวตนมากขึ้น ในการรีบมาปรึกษาแพทย์ และยินยอมเข้าสู่กระบวนการรักษาได้เร็ว โดย 10 ปีที่ผ่านมา มีการขับเคลื่อนรณรงค์ให้ข้อมูลสังคมเกี่ยวกับโรคซึมเศร้าต่อเนื่องทำให้เกิดการตื่นตัวมากขึ้น ในส่วนของจังหวัดลำพูนมีการขับเคลื่อนการดำเนินงานเพื่อป้องกันและแก้ไขปัญหาการทำร้ายตัวเอง ที่เป็นประเด็นปัญหาสำคัญและเร่งด่วนของจังหวัด ผ่านกลไกการพัฒนาคุณภาพชีวิตระดับจังหวัด อำเภอ ตำบล หมู่บ้านในจังหวัดลำพูน อย่างเป็นรูปธรรม เกิดการบูรณาการร่วมกันระหว่างหน่วยงานทุกภาคส่วนที่เกี่ยวข้อง ผ่านการสนับสนุนของทุกภาคส่วนในการขับเคลื่อน 4 เสา เราไม่ทิ้งกัน โดยร่วมผลักดันให้เกิดการนำเครื่องมือ 4 เสา สู่การปฏิบัติจริงในพื้นที่ เพื่อให้บรรลุตามวัตถุประสงค์ต่อไป ซึ่งกิจกรรมสำคัญในครั้งนี้ยังมีพิธีลงนามข้อตกลงความร่วมมือตามยุทธศาสตร์ขับเคลื่อน “4 เสา เราไม่ทิ้งกัน”  ประชาชนสามารถประเมินตนเองเบื้องต้นได้ทาง www.วัดใจ.com (Mental Health Check in) หรือโทรปรึกษาสายด่วนสุขภาพจิต  1323 ได้ตลอด 24 ชั่วโมง